ኮሚሽኑ የኢትዮጵያ መንግስት የፖለቲካ እና የዴሞክራሲ ምህዳሩን ለማስፋት በቅርቡ የወሰዳቸውን እርምጃዎች አደነቀ
የአፍሪካ ህብረት ኢኮኖሚ ኮሚሽን ሊቀመንበር ሙሳ ፋኪ ማህመት የኢትዮጵያ ህዝብና መንግስት አሁን ያጋጠሟቸውን ሁኔታዎች በመቆጣጠር ሀገሪቱ እስካሁን ድረስ በማህበረ ኢኮኖሚያዊ ዘርፎች ስታስመዘግበው የቆየችውን ፈጣን እድገት እንደሚያስቀጥሉ ፅኑ እምነት እንዳላቸው ገልፀዋል፡፡የፖለቲካ እና የዴሞክራሲ ምህዳሩን ለማስፋት መንግስት በቅርቡ የወሰዳቸውን እርምጃዎች ያደነቁት ሙሳ ፋኪ፥ ሁሉም ወገኖች በሃላፊነት ስሜት እንዲንቀሳቀሱና ሰላምና መረጋጋትን ከሚያውኩ ተግባራት እንዲቆጠቡ ጥሪ አቅርበዋል፡፡ከሰላምና መረጋጋት ውጪ ብልፅግናም ሆነ ዴሞክራሲን ማሰብ አይቻልም ያሉት ሊቀመንበሩ፥ ማንኛውም ጥያቄ ያለው አካል  ሀሳቡን በውይይት ፣በመቻቻል መንፈስና የሀገሪቱን ብሄራዊ ጥቅም በማስቀደም ማራመድ እንደሚኖርበትም አሳስበዋል፡፡የትኛውም የፖለቲካ እና ሌላ ልዩነት በብሄራዊ ጥቅም ስር መስተናገድ ይኖርበታል፣ የኢትዮጵያ ሰላምና መረጋጋትም ለህዝቦች ደህንነት፣ ለክፍለ አህጉሩ እንዲሁም ለአፍሪካ እጅግ አስፈላጊ ጉዳይ ነው ማለታቸውን የአፍሪካ ህብረት ያሰራጨው ጋዜጣዊ መግለጫ አመልክቷል፡፡ኢትዮጵያ የአፍሪካ ህብረት መቀመጫ ብቻ ሳትሆን ለህብረቱ በጣም አስፈላጊ ሀገር ናት ፣ ሰላምና ፀጥታን በማስጠበቅ ደገድም ለአህጉሪቱ ጉልህ አስተዋፅኦ እያበረከተች ነው ብለዋል፡፡የአፍሪካን አጀንዳዎች በዓለም አቀፍ መድረኮች በማራመድ አንጻርም ሀገሪቱ ያላት ሚና እንደማይተካ መግለጻቸውን የአፍሪካ ህብረት በድረ ገፁ ያሰራጨው ጋዜጣዊ መግለጫ ያመለክታል፡፡